Italijos futbolo taurė
Italijos futbolo taurė (it. Coppa Italia) – pagrindinis atkrentamųjų varžybų tipo Italijos futbolo turnyras, kurį organizuoja Italijos futbolo federacija. Skirtingai nei daugelyje kitų šalių futbolo taurių turnyrų, atkrentamųjų varžybų poros parenkamos reitinguojant 72 dalyvaujančias komandas. Praeitų metų taurės laimėtojai ir 7 komandos, atstovaujančios Italiją Europinėse klubų varžybose, varžybas pradeda nuo 4 etapo, likusios 64 komandos kovoja nuo pirmojo etapo. Taurės turnyre dalyvauja visos Serie A ir Serie B komandos, lygų nuožiūra išrinktos 24 komandos iš Lega Pro Prima Divisione ir Lega Pro Seconda Divisione lygų bei 2 regioninės Lega Nazionale Dilettanti mėgėjų lygos komandos. Pirmuose trijuose etapuose žaidžiamos vienerios rungtynės suteikiant žemiau reitinguotai komandai aikštės pranašumą. Ketvirtfinaliuose, pusfinaliuose ir finale žaidžiama po dvejas rungtynes. Taurės nugalėtojai yra apdovanojami trispalvėmis kokardomis ir patenka į kitų metų UEFA Europos lygos varžybas.